Charles Robert (Charlie) Louw (Murraysburg, 11 Januarie 1875 – Dennegeur, Somerset-Wes, 19 September 1970) was 'n Afrikaanse sakeman. Selfs nog in die ouderdom van 91, vier jaar voor sy dood, was hy voorsitter van 12 maatskappye, destyds met bates van altesaam R400 miljoen. Louw was die negende kind en agtste seun van ds. A.A. Louw, wat ten tyde van sy geboorte predikant was van die NG gemeente Murraysburg (1867 tot 1882). Drie van sy ouer broers het predikant in die NG Kerk geword: Andrew (1862–1956), Abraham (Affie) (1866–1960) en Jimmy (1869–1939). Sy broer Willie (gebore 17 Desember 1870) was 'n Kaapse rebel en is op 23 November 1901 op Colesberg gefusilleer. Nog 'n broer, George (1864–1950), was lid van die Kaapse Wetgewende Vergader vir Colesberg en Jannie (1872–1946) was hoof van die Langlaagte-weeshuis. Hul moeder was Jemima Murray, een van ds. Andrew Murray sr. van die NG gemeente Graaff-Reinet se vier dogters wat met 'n predikant getrou het.